บริษัท Foxconn เกี่ยวอะไรกับ Apple?
“Apple สั่งลดกำลังการผลิต iPhone รุ่นใหม่ทั้งหมด”  หลังจากที่ iPhone รุ่นใหม่เปิดตัวไปไม่นาน Apple กำลังเผชิญกับปัญหาครั้งใหญ่ เพราะยอดสั่งซื้อที่ไม่เป็นไปตามความคาดหมาย แต่ดูเหมือนว่า คนที่เจอปัญหาจากเรื่องนี้ไม่ได้มีเพียง Apple บริษัทเดียว บริษัทที่เกี่ยวข้องกับ iPhone โดยตรงคือบริษัทอะไร ลงทุนแมนจะเล่าให้ฟัง
24 พ.ย. 2561

บริษัท Foxconn เกี่ยวอะไรกับ Apple? / โดย ลงทุนแมน
“Apple สั่งลดกำลังการผลิต iPhone รุ่นใหม่ทั้งหมด”
หลังจากที่ iPhone รุ่นใหม่เปิดตัวไปไม่นาน
Apple กำลังเผชิญกับปัญหาครั้งใหญ่
เพราะยอดสั่งซื้อที่ไม่เป็นไปตามความคาดหมาย
แต่ดูเหมือนว่า คนที่เจอปัญหาจากเรื่องนี้ไม่ได้มีเพียง Apple บริษัทเดียว
บริษัทที่เกี่ยวข้องกับ iPhone โดยตรงคือบริษัทอะไร
ลงทุนแมนจะเล่าให้ฟัง
หลังจากที่ Apple ได้ประกาศผลประกอบการในไตรมาสที่ 3/61 ที่ผ่านมาก็ได้มีเหตุการณ์ที่ชวนน่าสงสัย
เพราะ Apple ประกาศว่าจะเลิกรายงานจำนวนเครื่อง iPhone, iPad, Mac ที่ขายได้ ตั้งแต่ไตรมาสถัดไป โดยรายงานจะแยกเป็นรายได้จากการขายอุปกรณ์ และธุรกิจบริการแทน
ส่วนผลประกอบการของไตรมาสที่ 3/61 เมื่อเทียบกับปีที่แล้วพบว่า
iPhone ขายได้ 47 ล้านเครื่อง เพิ่มขึ้น 0.4%
iPad ขายได้ 9.7 ล้านเครื่อง ลดลง 6%
ส่วน Mac ขายได้ 5.3 ล้านเครื่อง ลดลง 2%
แสดงว่าสินค้าของ Apple กำลังขายได้น้อยลง
พอเป็นแบบนี้แล้วความหวังจึงตกมาอยู่กับ iPhone รุ่นใหม่ทั้ง 3 รุ่น
แต่สิ่งที่เกิดขึ้นคือ iPhone รุ่นใหม่กลับขายไม่ดีตามที่คิดไว้ และถูกสั่งให้ลดกำลังการผลิตในเวลาต่อมา..
แล้วถ้าขาย iPhone ไม่ดีใครจะเป็นผู้ได้รับผลกระทบนอกจาก Apple
คำตอบก็คือ.. ผู้ผลิต iPhone ให้กับ Apple นั่นเอง
ซึ่งผู้ที่ผลิตคนนั้นก็คือบริษัท Foxconn นั่นเอง
Foxconn เป็นใคร?
บริษัท Foxconn Technology Group หรือที่เรามักเรียกกันสั้นๆ ว่า Foxconn เดิมมีชื่อว่า Hon Hai Plastics ถูกก่อตั้งขึ้นในปี 1974 โดยคุณ Terry Gou ซึ่งเป็นคนไต้หวัน
แรกเริ่มบริษัท Hon Hai Plastics ไม่ได้มีธุรกิจเกี่ยวกับอิเล็กทรอนิกส์เลย
บริษัทมีเพียงแค่ธุรกิจผลิตชิ้นส่วนพลาสติกสำหรับเป็นส่วนประกอบในทีวีภาพขาว-ดำเท่านั้น
ต่อมาบริษัทได้เปลี่ยนชื่อเป็น Hon Hai Industrial และ Terry Gou ก็ได้พบกับอุตสาหกรรมคอมพิวเตอร์และอุปกรณ์อิเล็กทรอนิกส์ที่กำลังเติบโตอย่างรวดเร็วทางฝั่งตะวันตก ซึ่งเขารู้สึกว่าน่าสนใจเป็นอย่างมาก
เพราะ ถ้าเขาสามารถผลิตชิ้นส่วนเหล่านี้ได้ก็จะสามารถขยายกิจการและค้าขายกับบริษัททางฝั่งตะวันตกได้ไม่ยาก
ในปี 1981 บริษัทได้เริ่มธุรกิจผลิตตัวเชื่อมต่อสำหรับอุปกรณ์คอมพิวเตอร์พร้อมกับเปลี่ยนชื่อจาก Hon Hai Industrial กลายมาเป็น Foxconn เพื่อความเป็นสากล
นับว่า Terry Gou เลือกธุรกิจได้อย่างถูกต้อง เพราะในขณะที่บริษัทอื่นมักจะเน้นไปที่การผลิตและพัฒนาอุปกรณ์คอมพิวเตอร์ประสิทธิภาพสูง แตกต่างจาก Foxconn เลือกที่จะพัฒนาอุปกรณ์เชื่อมต่อแทน
เรื่องนี้ส่งผลให้ Foxconn กลายเป็นเสมือนผู้เล่นคนเดียวในตลาดและเติบโตขึ้นอย่างรวดเร็ว พร้อมกับขยายกิจการไปยัง ธุรกิจผลิตสายไฟซึ่งไม่ค่อยประสบความสำเร็จเท่าไรนัก
ในช่วงก่อนถึงปี 1990 Foxconn กลายเป็นบริษัทที่รับคำสั่งในการผลิตที่ใหญ่สุดในโลก
แม้จะใหญ่สุดในโลกแล้ว แต่ดูเหมือนว่ากิจการของ Foxconn ก็ยังไม่ได้หยุดขยายตัว
ในปี 1996 Foxconn ได้ขยายเข้ามายังธุรกิจผลิตเคสตามสั่งสำหรับคอมพิวเตอร์ตั้งโต๊ะและกลายเป็นผู้ผลิตเคสที่ใหญ่สุดในโลกภายในระยะเวลาแค่ปีเดียวเท่านั้น
ที่สำคัญกว่านั้นก็คือ ธุรกิจผลิตเคสได้กลายเป็นจุดเริ่มต้นของความสัมพันธ์ระหว่าง Foxconn และ Apple ซึ่งไม่มีใครคาดคิดว่าจะกลายเป็นบริษัทที่ใหญ่สุดในโลกได้
เวลาผ่านไป 4 ปี..
Foxconn กับ Apple ก็ยังคงมีความสัมพันธ์ที่ดีต่อกันตลอดระยะเวลาที่ผ่านมา
จนถึงขั้นที่ว่า Foxconn ตั้งโรงงานที่สาธารณรัฐเช็กเพื่อผลิต iMac คอมพิวเตอร์สำหรับ Apple เลยทีเดียว
และด้วยความสัมพันธ์ที่แนบแน่นกว่าที่จะเป็นเพียงคู่ค้าทั่วๆ ไป
Foxconn จึงถูก Steve Jobs เลือกให้เป็นบริษัทที่ใช้ในการผลิต iPhone
หลังจากนั้นไม่นาน iPhone ก็ประสบความสำเร็จเกินกว่าความคาดหมายของหลายคน และตามมาด้วยยอดคำสั่งซื้อพุ่งสูงขึ้นอย่างรวดเร็ว
ซึ่งฟังดูแล้วเหมือนจะมีแต่ข้อดี แต่ในการที่ iPhone ขายดีมากๆ ส่งผลให้ Foxconn เองต้องประสบปัญหาในเรื่องของการผลิตสินค้าไม่ทัน
เพื่อเป็นการเร่งผลิตสินค้าให้ทัน ความกดดันที่มีต่อพนักงานของ Foxconn จึงเพิ่มสูงขึ้นจนถึงขนาดที่ว่าเกิดเหตุการณ์พนักงานฆ่าตัวตายภายในโรงงานมากถึง 14 คน
อย่างไรก็ตามหลังจากที่เกิดเหตุการณ์นี้ขึ้น ทาง Apple เอง ก็ได้ลงมาตรวจสอบด้วยตัวเองอีกครั้ง
และก็ยังคงไว้วางใจในกระบวนการผลิตของ Foxconn โดยไม่เปลี่ยนไป จนมาถึงปัจจุบัน..
ปิดท้ายด้วยข้อมูลที่น่าสนใจ
จากเหตุการณ์ที่ Apple สั่งลดกำลังการผลิตในครั้งนี้กระทบกับ Foxconn ขนาดไหน?
Foxconn ได้ประกาศว่าจะลดจำนวนพนักงานทั่วไปลงอีก 10% พร้อมกันนี้ยังวางแผนที่จะลดค่าใช้จ่ายสำหรับธุรกิจ iPhone ลงเป็นมูลค่าทั้งหมด 6 พันล้านหยวน หรือคิดเป็นเงินไทยเกือบ 3 หมื่นล้านบาท..
----------------------
อัปเดตเรื่องธุรกิจอื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-